ཁ་བདེ་ཁོག་གསལ་སྦ་གསང་ཆུང་བའི་རིགས།།འགྲོགས་ཚད་ཀུན་ལ་མྱུར་དུ་འདྲིས་པར་སླ།།རྒན་རབས་རྣམས་ལ་བཀུར་སྟི་ཆུང་མོད་ཀྱང་།།རང་གི་ཁྱིམ་དང་མཐུན་པར་འགྲོགས་ཞེས་བཤད།།ཕྲག་དོག་དང་ནི་ཆགས་པ་ཆེ་པ་སྟེ།།སྐྱེ་གནས་དྲོད་ལྡན་ཟབ་ཏུ་སོར་བཅུ་ཙམ།།འདོམས་སྤུ་སྟུག་ཅིང་གཡའ་ཆུ་འབྱིན་པར་སླ།།ལུས་དང་བྷ་ག་དག་ལས་སྐྱུར་དྲི་འབྱུང་།།འཇིག་རྟེན་ཁམས་ཀྱི་བུད་མེད་ཕལ་མོ་ཆེ།།དུང་ཅན་མ་ཡི་རིགས་སུ་འདུས་མོད་ཀྱང་།།ཡུལ་གྱི་བཟང་ངན་ཚ་གྲང་ཁྱད་པར་ལས།།དབྱིབས་དང་ཁ་དོག་མི་འདྲ་མང་དུ་འོང་།།ཁ་མང་ལྕེ་བདེ་མགྲིན་པ་འཁྱོག་པ་གསུམ།།རིགས་འདི་ཉིད་ལ་མི་འཁྲུལ་རྟགས་སུ་བཟུང་།།གླང་ཆེན་མ་ནི་བོང་ཐུང་ཡན་ལག་སྦོམ།།ཁ་སྣ་འཐུག་ཅིང་འཕོང་མགོ་གཞན་ལས་ཆེ།།མིག་དམར་སྐྲ་རྩུབ་ཕྲག་པ་ཐུར་དུ་གཞོལ།།ནུ་མ་ཤིན་ཏུ་སྦོམ་ཞིང་རྡོ་ལྟར་སྲ།།ཟས་མང་ཟ་ཞིང་དྲག་ལ་འཚེར་བའི་སྐད།།མགོ་མཇུག་མེད་པའི་ལུས་པོ་རྒྱན་གྱིས་གཡོགས།།གཡེམ་པའི་ལས་དང་མ་རབས་གཏམ་ལ་དགའ།།ཕལ་ཆེར་རང་གི་ཁྱོ་དང་ཁ་འབྲལ་བྱེད།།སྐྱེས་པ་གཟུགས་ཆེན་སྟོབས་དང་ལྡན་པ་དང་།།གཞན་ཡང་རྙེད་ཚད་ཀུན་ལ་བརྟེན་པ་སྟེ།།ཤིན་ཏུ་འབར་བའི་འདོད་ཆགས་ཤུགས་ལྡན་པས།།བུ་དང་ཕ་ལའང་ཉལ་པོ་འདོད་པར་བྱེད།།ཞག་རེ་བཞིན་དུ་འཁྲིག་པ་ལན་མང་དགོས།།སྐྱེས་པ་བརྒྱ་ཡིས་སྤྱད་ཀྱང་མི་ཚིམ་ལོ།།སྐྱེ་གནས་སྤུ་མང་མེ་ལྟར་དྲོད་འབར་ཞིང་།།རྟག་ཏུ་བརླན་འཛག་གླང་མོའི་དྲི་འདྲ་འབྱུང་།།གཡེམ་མ་འདི་འདྲ་ཆུང་མར་མི་འོས་ཀྱང་།།ལས་ལ་རེམ་པར་ཁོལ་མོ་མཆོག་ཏུ་གྲགས།།དེ་ལྟར་བུད་མེད་རྩ་བའི་རིགས་བཞི་ལ་།།སླར་ཡང་བཞི་བཞིར་ཕྱེ་བས་བཅུ་དྲུག་སྟེ།།པད་མ་ཅན་གྱི་པད་མ་ཅན་ལ་སོགས།།གོང་དུ་བཤད་པ་ཇི་བཞིན་ཤེས་པར་བྱ།།དབྱེ་བ་འདི་དག་དབང་ཕྱུག་ཆེན་པོས་གསུངས།།པཏྶ་ཡ་ཎས་གསུམ་གཉིས་དྲུག་ཏུ་བཤད།།རི་བོང་ཁྱུ་མཆོག་རྟ་ཡི་རིགས་གསུམ་ཕོ།།རི་དྭགས་རྒོད་མགླང་མོ་གསུམ་ནི་མོ།།སྡེ་ཚན་གཉིས་ཀྱི་རབ་འབྲིང་ཐ་མ་ནི།།གྲངས་ཀྱི་གོ་རིམ་བཞིན་དུ་ཤེས་པར་བྱ།།གཞན་ཡང་དབྱེ་ཚུལ་མང་དུ་བཤད་མོད་ཀྱང་།།ཅུང་ཟད་ཙམ་རེ་མིན་པ་ཐམས་ཅད་མཐུན།།